કાળા નાણાંનો ઈતિહાસ માત્ર ભારત પૂરતો સીમિત નથી. ઈન્ટરનેશનલ મોનિટરિંગ ફંડનો અહેવાલ કહે છે કે, ગ્લોબલ બ્લેક મનીનું પ્રમાણ ૧૮ ટ્રિલિયન ડોલર જેટલું છે. અર્થાત્ ભારતના કુલ અર્થતંત્ર કરતાં ૧૦ ગણું કાળું નાણું સમગ્ર વિશ્વમાં ફરે છે, જેનો દુરુપયોગ અસામાજિક તત્વો દ્વારા ત્રાસવાદને વકરાવવામાં, દેહવ્યાપાર વધારવામાં, શસ્ત્રો અને માદક દ્રવ્યોની હેરાફેરી કરવા સહિતની નાપાક હરકતોમાં થાય છે. ટ્રેજેડી તો એ છે કે, ફોર્ચ્યુન 500 પૈકીની ૭૨ ટકા કંપનીઓ કરચોરીનો લાભ મેળવવા ટેક્સ હેવનના જ્યુરીસડિક્શનમાંથી પોતાના આર્થિક વ્યવહારો કરે છે. દા.ત. એપલ, અમેરિકન એક્સપ્રેસ, નાઈકી, પેપ્સી, ફાઈઝર, વોલમાર્ટ, બેંક ઓફ અમેરિકા, ગૂગલ, માઈક્રોસોફ્ટ જેવી મોટી કંપનીઓ ટેક્સ હેવનમાં પોતાના અડ્ડા બનાવે છે. ટૂંકમાં, કાગડા બધે કાળા જ છે. એટલે કાળા નાણાંને નાથવાની વાતને ખરેખર જુમલો માની, વાતને વિસરી જવા સિવાય કોઈ આરોઓવારો દેખાતો નથી. દિલ કો બહેલાને કે લિયે, બ્લેક મની કન્ટ્રોલ કા ખયાલ અચ્છા હૈ, લેકિન નામુમકીન હૈ!